stanford-oval/wikipedia huggingface dataset:
Kolokani

| Kolokani |
| --- | --- |
 Kolokani
 Koordinaatit: 13°34′29″N, 8°2′4″W 
Valtio:  Mali
Alue:  Koulikoron alue
Piiri:  Kolokanin piiri
Hallinto:  
 – Hallinnon tyyppi:  maalaiskunta
Pinta-ala:  
 – Kokonaispinta-ala:  1 250 km²
Väkiluku (2009):  44 200
Infobox OKVirheellinen NIMI-arvo: 
Kolokani on maalaiskunta, sen keskuskylä ja Koulikoron alueen Kolokanin piirin hallinnollinen keskus Malissa. Se sijaitsee Nigerjoen länsipuolisella tasangolla 130 kilometriä Koulikorosta luoteeseen. Kunnassa on 44 200 ja keskuskylässä 13 300 asukasta (vuonna 2009).
Kolokanin kunnan pinta-ala on 1 250 neliökilometriä. Se rajoittuu pohjoisessa Kolokanin piirin Didiénin, idässä Massantolan, etelässä Tioribougoun sekä lännessä Guihoyon ja Sébécoro I:n kuntiin.
Ilmasto on sudanilais-sahelilainen. Vuotuinen sademäärä on 700 millimetriä. Sadekausi kestää kesäkuusta syyskuuhun. Pysyviä vesistöjä ei ole.
Kuntaan kuuluu 45 kylää. Asukkaat ovat etupäässä bambaroita. Lisäksi on jonkin verran fulbeja. Yli puolet väestöstä on muslimeja, runsas kolmannes animisteja ja alle viisi prosenttia kristittyjä.
Kolokani kuuluu historialliseen Bélédougoun alueeseen. Kaivostaan nimensä saanut kylä on perustettu 1700-luvun loppupuolella. Historiallisia tapahtumia ovat Umar Tallin joukkojen hyökkäys 1800-luvulla ja ranskalaismiehityksen vastainen kapina vuonna 1915. Kolokanista tuli piirikeskus vuonna 1962.
Kolokanin kautta kulkee Bamakosta Kayesiin ja Nioroon johtava päällystetty maantie RN3. Lähistöllä on käyttämätön lentokenttä. Paikallisia elinkeinoja ovat maanviljely, karjanhoito, käsityöammatit, liikenne ja kaupankäynti. Palveluihin kuuluvat koulut, terveysasema ja piirin poliklinikka. Kolokanin kylässä on vesijohtoverkko mutta ei sähköä. Kunnassa ja piirissä ei ole lainkaan teollisuutta.
Kimmo Kontiainen

| Kimmo Kontiainen> Henkilötiedot |
| --- | --- |
Syntynyt: 22. helmikuuta 1982 (ikä 42) Kuopio
Salibandyn pelaaja
Pelipaikka:  puolustaja
Pituus:  180 cm
Paino:  90 kg
Kimmo Kontiainen (s. 22. helmikuuta 1982) on suomalainen salibandyn pelaaja. Hän on pelannut Salibandyliigaa puolustajana Oulun Luistinseurassa vuosina 2004–2008 ja 2009-2010, Classicissa  2010–2011 ja KooVeessa 2011–2013. Ennen OLS:aan siirtymistä Kontiainen pelasi kuopiolaisessa KuWessa. Hän sai keväällä 2007 polvivamman, mutta teki onnistuneen paluun takaisin kentälle.
Kontiainen on pelannut Salibandyliigassa uransa aikana 181 runkosarjaottelua ja kymmenen pudotuspeliä.
Kilohailivoileipä

Kilohailivoileipä (vir.  kiluvõileib), myös kilohailileipä (vir.  kiluleib) ja kiluvoileipä on Viron ja virolaisen keittiön perinteinen pikkupurtava tai välipala, jossa ruisleipäviipaleen päälle levitetään voita ja sen jälkeen lisätään kilohailifileetä. Kilohailivoileipä on sormisyötävä avopintainen ja suolainen maustekalaleipä eli tumma leipä, jonka päällä on voin ja kalan lisäksi viipaloitua, hienonnettua tai hienoksi raastettua keitettyä kananmunaa ja erilaisia höysteitä mm. sipulisilppua, ruohosipulia tai hakattua tilliä jokaisen maun tai paikan mukaan.
Maailman pisin kilohailivoileipä Raatihuoneentorilla Tallinnassa, v. 2014
Se on kansallisherkku, jossa leipäviipaleen päälle laitetaan anjovismaista kalasäilykettä, usein maustesuolattua, savustettua, marinoitua tai paistettua kilohailia, joten se muistuttaa vappuista sillivoileipää. Kilohailivoileipä on helpolla ohjeella valmistettava herkullinen merellinen alku-, ilta- tai vaikka yöpala.
Voileivästä saa erilaisia muunnelmia käyttämällä leivänpäällisenä täytteenä viiriäisenmunaa, munavoita, purjoa, marinoitua punasipulia, toisinaan uppo- tai paistettua munaa tai tumman sijasta vaaleaa paahtoleipää. Leivälle voi ensin levittää huoneenlämpöisestä tuorejuustosta ja keitetyistä kananmunista sauvasekoittimella vatkatun, majoneesilla, suolalla ja sitruunamehulla hieman maustetun kerman. Voileivästä saa myös lämpimän välipalan paistamalla se öljytyllä paistinpannulla tai paahtamalla se täytteineen kuumassa uunissa. Leipä voi olla klassisessa muodossaan tai voi nähdä hieman vaivaa ja leikata kuoret ruisleipäviipaleista ja käyttämällä piparkakkumuotteja voi antaa sille pyöreän tai muun, esimerkiksi yhdellä haukkauksella eli kerralla suuhun pantavan muotoilun. Vielä uudemman ajan kilohailileivät tarjotaan hapankerma-, kermaviili- tai smetanahyytelön, hapankurkkusiivujen, tillimajoneesin ja mustaleipäkrutonkien, tai jopa viipaloidun kurpitsan kera.
Kilohailivoileipä osa Viron ruokakulttuuria ja sitä syödään yleisesti kaikkialla maassa. Sitä voidaan syödä mihin aikaan tahansa päivästä ja sitä tarjoillaan usein juhlissa. Kilohailileipä on tyypillinen itsenäisyyspäivän eväs, josta myös joka vuosi jonkinlainen muunnos on tarjolla presidentin vastaanotolla.
Sanomalehtien Postimees ja Õhtuleht tiedotuksien mukaan 15. toukokuuta 2014 Raatihuoneentorilla valmistettiin maailman pisin kilohailileipä osana Tallinnan vuotispäivän avajaistapahtumaa. Ennätyspitkän voileivän raaka-aineeksi valittiin kilohaili, koska Tallinnaa on pitkään kutsuttu kilohailikaupungiksi (vir.  kilulinn). Kilohailileipää valmistivat kokit lähes 20 ravintolasta ja kahvilasta. Paikan päällä torilla esivalmistetut pienemmät voileivät yhdistettiin ja koristeltiin, jonka jälkeen kokonaisuus välittömästi leikattiin palasiksi ja jaettiin ihmisille muun muassa pormestari Edgar Savisaaren toimesta. Voileipä oli hieman yli 20 metriä pitkä ja 30 senttimetriä leveä ja sitä tuki kymmenen pöytää. Maailman pisimmän kilohailileivän valmistamisen järjesti kantakaupungin hallitus ja sponsorina toimi kalanjalostusta ja -tuotteiden markkinointia harjoittava yritys Viru Rand OÜ.
Kuolemanrangaistus Taiwanissa

Kulemantuomion laillisuudesta varoittava kyltti taiwanilaisella lentokentällä.
Kuolemanrangaistus on Taiwanissa laillinen rangaistus, joka voidaan määrätä useista rikoksista. Taiwan on yksi harvoista liberaaleista demokratioista, joissa kuolemantuomiota vielä sovelletaan.
Historia

Taiwanin perustuslaki turvaa ihmisten oikeuden olemassa oloon, jota on käytetty vasta-argumenttina kuolemantuomiolle.
Taiwanin kuolemantuomiosta luopumisen allianssi perustettiin vuonna 2003 ja sen tavoitteena on kampanjoida kuolemantuomion lakkauttamisen puolesta. Järjestö pyrkii mm. lisäkouluttamaan juristeja.
Vuosina 2006–2009 teloituksia ei pantu toimeen moratorion vuoksi. Tätä ennen maassa oltiin keskusteltu syyttömien teloituksista, joiden nimet oikeuslaitos on myöhemmin puhdistanut. Moratorio päättyi, kun murhan kohteeksi joutuineiden omaiset painostivat hallitusta jatkamaan teloituksia..
Tsai Ing-wenin noustua presidentiksi vuonna 2016 teloitusten määrä on vähentynyt merkittävästi: huhtikuuhun 2020 mennessä teloituksia tehtiin vain kaksi. Aikaisemman presidentin Ma Ying-jeoun kahden virkakauden aikana teloitettiin yhteensä 33 henkilöä..
Laillisuus nykyään

Sotaoikeus voi langettaa kuolemantuomion seuraavista asioista:
Maanpetos
Lentokoneen tai laivan kaappaus
Sabotaasi
Sotilastarvikkeiden myynti ilman asianmukaista lupaa
Sotilaallisten dokumenttien tai käskyjen väärentäminen
Siviili-ilmailuun liittyviä rikoksia, joista voidaan tuomita kuolemaan:
Kaappaus, joka johtaa ihmisen kuolemaan
Lentoturvallisuuden vaarantaminen, joka johtaa ihmisen kuolemaan
Vastuu lentokoneen huollosta, varaosien valmistuksesta tai viallisen lentokoneen ylläpidosta, joka johtaa ihmisen kuolemaan
Huumausainerikokset, joista voidaan tuomita kuolemaan:
Ensimmäisen luokan huumeiden valmistus, myyminen tai kuljetus
Huumausaineiden käyttöön pakottaminen
Virkamiehen tekemät huumausainerikokset
Siviilioikeus voi langettaa kuolemantuomion seuraavista asioista:
Ryhmän aseistautuminen ja varusmiespalveluksen estäminen, mikä johtaa ihmisen kuolemaan
Ryhmän aseistautuminen ja varusmiespalveluksen julkinen vastustaminen, joka johtaa ihmisen kuolemaan
Alle 18-vuotiaaseen kohdistuva tahdonvastainen seksuaalinen teko, jossa käytetään väkivaltaa, huumausta tai pakottamista, mikä johtaa uhrin kuolemaan
Kansanmurha
Luvaton aseiden valmistus, myyminen, kuljetus, leesaus tai lainaaminen, jonka tarkoitus on rikoksen suorittaminen
Salakuljetus, ja siihen liittyvän tutkinnan vastustaminen, mikä johtaa ihmisen kuolemaan
Julkisen järjestyksen tai turvallisuuden vaarantaminen
Seksuaalirikokset, joihin liittyy murha
Merirosvous tai ryöstö
Kidnappaus
Laillisuus nykyään > Toimeenpano ja teloitusmenetelmät

Teloitukset pannaan toimeen ampumalla sydämeen. Mikäli henkilön on tarkoitus lahjoittaa elimiä, teloitus suoritetaan ampumalla aivorunkoon. Perinteen mukaan teloitettavat jättävät sukkaansa tai jalkarautoihinsa 500 tai 1000 dollarin tipin teloittajalle..
Vuonna 2020 maan parlamentti päätti, että teloitettavien tulee käyttää pään peittävää huppua, millä vähennetään teloittajaan kohdistuvaa psykologista kuormitusta. Teloitettavien sisäelimiä ei enää ole tarkoitus käyttää, ellei tuomittu itse siihen anna lupaa. Lisäksi Taiwan aikoo etsiä vaihtoehtoisia teloitusmenetelmiä ampumiselle. Teloitettaville taataan lisäksi seuraavat oikeudet:
Enintään 10 minuuttia pitkään videonauhoitteen jättäminen
Oman uskonnon mukainen seremonia
Anestesia ennen teloitusta
Julkinen keskustelu ja kannatus

Taiwanilaisista selkeä enemmistö kannattaa kuolemantuomiota: esimerkiksi vuonna 2016 kansalaisista 80 % kannatti kuolemantuomiota.
Demokraattinen edistyspuolue on valtaan päästyään vuonna 2016 pyrkinyt lakkauttamaan kuolemantuomion ja Tsai Ing-wen on sanonut, että maa tulee aikanaan luopumaan kuolemantuomiosta siitä huolimatta, että maassa on hänen presidenttikaudellaan langetettu kuolemantuomioita ja teloitettu tuomittuja..
Koloboa

| Koloboa |
| --- | --- |

Uhanalaisuusluokitus
 Hävinnyt  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Matelijat Reptilia
Lahko::  Suomumatelijat Squamata
Alalahko::  Käärmeet Serpentes
Osalahko::  Alethinophidia
Heimo::  Mauritiuksenboat Bolyeridae
Suku::  Bolyeria  Gray, 1842
Laji::  multocarinata
Kaksiosainen nimi
 Bolyeria multocarinata  (Boie, 1827) 
Katso myös
   Koloboa Wikispeciesissä   Koloboa Commonsissa 
Infobox OKNimi-testi OKIUCN-testi OK: 
Koloboa eli roundsaarenboa (Bolyeria multocarinata) on mahdollisesti sukupuuttoon kuollut käärmelaji, joka eli Mauritiuksella ja siitä koilliseen sijaitsevalla Round Islandilla.
Kooltaan koloboa oli 1–1,5-metrinen. Laji eli nimensä mukaan maakoloissa ja etsi saaliinsa maasta, karikkeen ja aluskasvillisuuden joukosta. Sen elinympäristöjä olivat harva metsä ja palmusavanni. Koloboa söi pieniä eläimiä, etenkin liskoja, lintuja ja saarille tuotuja jyrsijöitä. Koloboa hävisi Mauritiukselta 1800-luvun puolivälissä elinalueiden katoamisen, pyynnin ja tulokaslajien takia. Pisimpään laji säilyi Round Islandilla, josta on toistaiseksi tehty vain kymmenkunta löytöä. Löytöjen vähäisyyden takia koloboan elintavat ovat muuten hämärän peitossa. Koloboan kohtaloksi koituivat saarelle tuodut rotat, siat ja vuohet, jotka ovat ylilaiduntaneet saarta ja syöneet myös koloboayksilöitä. Toistaiseksi viimeinen havainto lajista on vuodelta 1975.
Kolumbian naisten jalkapallomaajoukkue

Kolumbian naisten jalkapallomaajoukkue edustaa Kolumbiaa naisten jalkapallon maaotteluissa. Joukkue pelasi ensimmäisen ottelunsa vuonna 1998. Parhaimpia saavutuksia ovat neljännesvälieräpaikka vuoden 2015 MM-kilpailuissa sekä toinen sija Etelä-Amerikan mestaruuskilpailuissa vuosina 2010 ja 2014. Kolumbia pelasi Lontoon olympiakisoissa 2012 ja on varmistanut paikkansa myös Rio de Janeiron olympiakisoihin 2016.
Kolumbia esiintyi ensimmäisen kerran MM-kilpailuissa vuonna 2011, jolloin se hävisi Ruotsille 0–1 ja Yhdysvalloille 0–3 sekä pelasi Pohjois-Korean kanssa tasapelin 0–0. Neljä vuotta myöhemmin Kanadan MM-kilpailuissa se voitti alkulohkossaan Ranskan 2–0, pelasi Meksikon kanssa tasan 1–1 ja hävisi Englannille 1–2. Se pääsi parhaana lohkokolmosena neljännesvälieriin, joissa se hävisi Yhdysvalloille 0–2. Joukkueen paras maalintekijä oli kaksi maalia tehnyt Lady Andrade.
Lontoon olympiakisoissa 2012 Kolumbia hävisi kaikki kolme otteluaan. Pohjois-Korea voitti maalein 0–2, Yhdysvallat 0–3 ja Ranska 0–1.
Kiinankottarainen

| Kiinankottarainen |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Kottaraiset Sturnidae
Suku::  Vilkkuperäkottaraiset Sturnia
Laji::  sinensis
Kaksiosainen nimi
 Sturnia sinensis  (J.F.Gmelin, 1788) 
Synonyymit
 Sturnus sinensis 
Katso myös
   Kiinankottarainen Wikispeciesissä   Kiinankottarainen Commonsissa 
Infobox OKNimi-testi OKIUCN-testi OK: 
Kiinankottarainen (Sturnia sinensis) on eteläaasialainen varpuslintu.
Koko ja ulkonäkö

Kiinankottarainen on ruskeanharmaa kottaraisen kokoinen lintu, jonka siipisulat ja pyrstö ovat mustat ja siiven yläpeitinhöyhenet valkoiset.
Esiintyminen

Kiinankottarainen elää Etelä- ja Kaakkois-Aasiassa 100 000–1 000 000 neliökilometriä laajalla alueella ja sen kanta on elinvoimainen. Se on tavattu Suomessa 3 kertaa vuoteen 2006 mennessä. Kaikkien havaintojen on tulkittu koskevan tarhakarkulaisia.
Kolumbian kansallislaulu

| Kolumbian kansallislaulu |
| --- | --- |

Valtio:   Kolumbia
Säveltäjä:  Oreste Sindici
Sanoittaja:  Rafael Núñez
  
Oh Gloria Inmarcesible ("Oi katoamaton kunnia") on Kolumbian kansallislaulu. Sen on sanoittanut Rafael Núñez (1825–1894), joka on myös pääosin kirjoittanut vuodesta 1886 vuoteen 1991 voimassa olleen Kolumbian tasavallan perustuslain. Laulun on säveltänyt italialainen säveltäjä Oreste Sindici (1828–1904). Laulusta tuli virallisesti Kolumbian kansallislaulu 28. lokakuuta 1920, jolloin Kolumbian parlamentti hyväksyi lain kansallisista symboleista.
Kolumbian kansallislaulu koostuu kaikkiaan yhdestätoista säkeistöstä sekä kertosäkeestä. Virallisissa yhteyksissä lauletaan vain kertosäe sekä ensimmäinen (joskus myös toinen) säkeistö. Lain mukaan maan kaikkien radioasemien on soitettava kansallislaulu klo 6.00 ja klo 18:00.
Kilometri

Paikalta, jossa tämä liikennemerkki sijaitsee, on 119 kilometriä Helsinkiin.
Kilometri (ransk. kilomètre; lyhennettynä km) on pituusyksikkö metrijärjestelmässä. Se on tuhat metriä. Kilo on SI-järjestelmän etuliite, joka tarkoittaa tuhatkertaista. Kilometri on muiden metrijärjestelmän yksiköiden ohella maailman käytetyimpiä mittayksiköitä.
Suhde muihin mittayksiköihin

≈ 0,621 mailia
≈ 1 094 jaardia
≈ 3 281 jalkaa
≈ 0,540 meripeninkulmaa
Kuolemanrangaistus islamissa

Mielenosoitus Australian Sydneyssä 2012.
Islamissa tunnetaan kuolemanrangaistus uskonnollisen lain eli šarian nojalla useista rikoksista.
Al-Misri kuolemantuomiosta

Ahmad ibn an-Naqib al-Misrin (1302–1367) teos Umdat al-salik on yhteenveto shafi’i -koulukunnan tärkeimmistä opeista ja tiivistää imaami Al-Nawawin (1233–1277) teoksen Al-Majmu sisältämän islamilaisen oikeuden. Al-Azharin yliopisto Egyptissä katsoo, että  al-Misrin teos vastaa oikeauskoisen sunniyhteisön uskoa ja käytänteitä.
Al-Misrin mukaan kuolemanrangaistus on tuomittava uskosta luopumisesta ja eräistä muista rikoksista.
Al-Misri kuolemantuomiosta > Uskosta luopuminen

Uskosta luopuminen tapahtuu, jos
muslimi kieltää, että jokin seuraavista asioista on islamissa pakollista: rukous, almuvero, Ramadan -paasto tai pyhiinvaellus;
muslimi ei pidä viiniä ja aviorikosta laittomana; tai
jos muslimi kieltää jonkin muun asian, josta uskonoppineiden keskuudessa vallitsee yksimielisyys (ijma).
Muslimista tulee tällöin uskoton (kafferi), ja hänet tulee teloittaa.
Al-Misri kuolemantuomiosta > Kostona murhasta

Jos joku tappaa muslimin, hänet on rangaistuksena teloitettava, paitsi seuraavissa tapauksissa:
murhaaja on lapsi tai mielisairas,
muslimi on tappanut ei-muslimin,
juutalainen tai kristitty tappaa uskosta luopuneen muslimin,
isä tai äiti (tai heidän vanhempansa) tappaa lapsensa tai lapsenlapsensa.
Al-Misri kuolemantuomiosta > Maantierosvo tappaa jonkun

Islam määrää kuolemanrangaistuksen myös maantierosvolle, joka on tappanut jonkun. Tällöin tavanomainen sovittelu ei tule kyseeseen. Ruumis tulee ristiinnaulita ja jättää esille kolmeksi päiväksi.
Al-Misri kuolemantuomiosta > Ei-muslimit

Kuolemantuomio koskee kaikkia uskottomia eli ei-muslimeita, jos he eivät suostu kääntymään muslimeiksi. Kirjan kansoilla (juutalaiset, kristityt ja zarathustralaiset) on kuitenkin mahdollisuus välttää kuolemantuomio ryhtymällä dhimmeiksi. Dhimmien on noudatettava useita määräyksiä. Niiden rikkomisesta seuraa dhimmi -aseman menetys ja kuolemantuomio.
Epäjumalia palvovat arabit teloitetaan, elleivät he käänny muslimeiksi.
Kalākaua

| Kalākaua |
| --- | --- |
 Hilpeä Hallitsija Renessanssikuningas Tyynenmeren Napoleon Toimittajakuningas
 Kalākaua valokuvattuna 1882
 Havaijin kuningas
Valtakausi:  12.2.1874 – 20.1.1891
Kruunajaiset:  12. helmikuuta 1883
Edeltäjä:  Lunalilo
Seuraaja:  Liliʻuokalani

Syntynyt:  David Laʻamea Kalākaua 16. marraskuuta 1836  Honolulu, Havaiji
Kuollut:  20. tammikuuta 1891 (54 vuotta)  San Francisco, Kalifornia, USA
Hautapaikka:  Mauna ʻAla
Puoliso:  Kapi‘olani (vih. 1863)
Suku:  Kalākaua
Isä:  Caesar Kapaʻakea
Äiti:  Analea Keohokālole
Uskonto:  anglikaani
Nimikirjoitus:  
Kalākaua (oikealta nimeltään David Laʻamea Kalākaua, 16. marraskuuta 1836 – 20. tammikuuta 1891) oli Havaijin kuningas vuosina 1874–1891. Hän oli viimeinen Havaijia hallinnut kuningas ja ensimmäinen vallassa oleva hallitsija, joka teki maailmanympärysmatkan. Lisäksi hän oli ensimmäinen ulkomaalainen valtionpäämies, joka teki valtiovierailun Yhdysvaltoihin.
Nimi Kalākaua on havaijia ja tarkoittaa "taistelupäivä".
Tausta ja perhe

Kalākaua syntyi vuonna 1836 ja sai nimekseen David. Hänen isänsä oli Caesar Kapaʻakea ja äiti Analea Keohokālole. Molemmat olivat päällikköjä ja äitinsä puolelta David oli Keaweaheulun lapsenlapsenlapsi. Keaweaheulu puolestaan oli Kamehameha Suuren alaisuudessa palvellut neuvonantaja, joka oli auttanut Kamehamehaa yhdistämään Havaijin saaret yhdeksi kuningaskunnaksi. Kuningas Kamehameha III katsoi Davidin, ja hänen sisarustensa, olevan oikeutettuja kruununperimykseen sukutaustansa vuoksi.
Ollessaan 14-vuotias Kalākaua aloitti sotilaan taitojen opettelemisen entisen preussilaisen kapteenin Franz Funkin alaisuudessa. Kaksi vuotta myöhemmin hänet ylennettiin kapteeniksi. Kiinnostus armeijaa ja sotatieteitä kohtaan säilyivät Kalākauan koko elämän ajan. Nuoruudessaan Kalākaua tunnettiin ennen kaikkea hyväntuulisena, vahvatahtoisena ja pelottomana. Kiinnostus koulunkäyntiä kohtaan oli vähäisempää. Kuninkaallisille varatussa koulussa häntä opettivat lähetyssaarnaajat Amos ja Juliette Cooke.
Aikuisen Kalākauan kerrotaan olevan pullea ja itsepintainen. Hän puhui sujuvaa englantia, vaikka toisinaan kielioppi olikin rikkonaista.
Tausta ja perhe > Avioliitto ja perhe-elämä

Kalākaua meni naimisiin vuonna 1863 Kapi‘olanin kanssa. Avioliitto sai aikaan juoruja Honolulussa, sillä juuri kukaan ei vielä tuossa vaiheessa uskonut Kalākauan koskaan nousevan kuninkaaksi. Juorujen mukaan Kalākaua olisi pyrkinyt naimaan Kapi‘olanin vain tämän statuksen takia. Parille ei koskaan syntynyt lapsia. Kapi‘olani käytti aikansa järjestämällä hyväntekeväisyystapahtumia, joissa kerättiin rahaa muun muassa lepraa sairastavien terveiden lapsien koulukotiin sekä synnytyssairaalaan.
Yhdessä lankonsa John Owen Dominisin kanssa Kalākaua oli mukana perustamassa vapaamuurareiden loosia Havaijille. Uskonnolliselta vakaumukseltaan kuningas oli anglikaani ja kuului Havaijin kirkkoon, jossa hän meni myöhemmin naimisiin.
Tausta ja perhe > Muusikkona

Kalākaua oli lahjakas muusikko. Kalākauan musikaalinen lahjakkuus suuntautui erityisesti lyriikkaan ja laulujen sanoitukseen. Hän myös tuki musiikkia avokätisesti aina perinteisestä havaijilaisesta hulasta aina valssiin. Häntä arvostetaan erityisesti hulan tukijana. Hilossa järjestetään edelleen vuosittain viikon mittainen hula-tapahtuma nimeltä Merrie Monarch Festival, jonka nimi viittaa Kalākauaan.
Yhdessä sisarustensa Lili‘uokalanin, Likeliken ja Leleiohokun kanssa Kalākaua kuuluu ns. neljään taivaalliseen. Nelikko on ollut avainasemassa havaijilaisen musiikin, runouden ja tanssin suojelemisessa.
Tunnetuin Kalākauan sanoittama kappale on Hawai‘i Pono‘ī, joka oli sekä Havaijin kuningaskunnan, ja myöhemmin myös osavaltion, kansallislaulu.
Havaijin politiikkaan ja nousu kuninkaaksi

Jo ennen kuninkaaksi nousua Kalākaualla oli pitkä kokemus hallinnosta: hän oli toiminut Kamehameha IV:n hallituksessa minkä lisäksi hän edusti parlamentissa 13 vuotta. Lisäksi Kalākaua toimi Havaijin ensimmäisenä postimestarina.
Vuonna 1869 Kalākaua pyysi eroa kamariherran virastaan kuningas Kamehameha V:ltä. Tämän saatuaan hän jatkoi nuorena aloittamiaan lakiopintoja ja sai lakimiesluvan vuonna 1870. Kalākaua työskenteli virkailijana maanjaosta vastaavassa virastossa vuoteen 1874 asti.
Havaijin politiikkaan ja nousu kuninkaaksi > Kuninkaanvaalit

Kalākaua pyrki kuninkaaksi jo vuonna 1873; kuningas Kamehameha V oli kuollut eikä nimennyt itselleen seuraajaa, joten parlamentti kokoontui valitsemaan kuninkaan vaaleilla. Kalākaua ilmoittautui ehdokkaaksi, mutta hävisi vastaehdokkaalleen Lunalilolle. Lunalilon valinta oli yksimielinen, mutta hän sairasti suurimman osan ajastaan ja valtakausi jäi vain reilun vuoden mittaiseksi.
Lunalilon kuoleman jälkeen Havaijin johtajat kokoontuivat taas valitsemaan uuden kuninkaan. Lunalilo oli aikoinaan ollut todella suosittu ja nyt entinen vastaehdokas Kalākaua oli vaalien ennakkosuosikki. Vaalit järjestettiin 12. helmikuuta 1874, vain yhdeksän päivää Lunalilon kuoleman jälkeen. Kalākauan lisäksi uudeksi hallitsijaksi ehdotettiin leskikuningatar Emmaa, joka oli suosittu erityisesti Havaijin kantaväestön keskuudessa. Kalākaualla oli myös toinen potentiaalinen vastaehdokas: prinsessa Bernice Pauahi Bishop, joka kuitenkin oli kieltäytynyt jo Kamehameha V:n tarjottua kruunua tälle. Kalākaualla oli kuitenkin enemmän kannatusta Havaijin parlamentissa, joka voitti vaalit äänin 39–6. Emman kannattajat alkoivat mellakoimaan hyökäten myös parlamentaarikkojen kimppuun, joista yksi kuoli vammoihinsa. Mellakat kukistettiin brittien ja amerikkalaisten avulla.
Kuninkaana

Jonkin aika kuninkaanvaaliensa jälkeen Kalākaua alkoi käyttää allekirjoituksessaan isoa R-kirjainta. Se viittaa latinankielen sanaan Rex (suom. "kuningas") ja oli eurooppalaisten kuninkaiden käyttämä yleinen tapa korostaa asemaansa kuninkaana.
Koko Kalākauan valtakautta leimasi alati kasvava riippuvuus Yhdysvalloista ja sieltä Havaijille muuttaneiden sokeriviljelijöiden intresseistä.